Uznesenie Európskeho parlamentu o Moldavsku (Podnestersku)



Úradný vestník 313 E , 20/12/2006 S. 0427 - 0429



P6_TA(2006)0455 Podnestersko Uznesenie Európskeho parlamentu o Moldavsku (Podnestersku) Európsky parlament, - so zreteľom na svoje predchádzajúce uznesenia o situácii v Moldavsku a Podnestersku, najmä uznesenie zo 16. marca 2006 [1], - so zreteľom na Dohodu o partnerstve a spolupráci medzi Moldavskom a Európskou úniou, ktorá nadobudla účinnosť 1. júla 1998, - so zreteľom na Európsku susedskú politiku a na jej Akčný plán pre Moldavsko, ktorý bol prijatý 22. februára 2005 a ktorý stanovuje hlavné smery strategickej spolupráce medzi Moldavskou republikou a Európskou úniou, - so zreteľom na vyhlásenia samitu Organizácie pre bezpečnosť a spoluprácu v Európe (OBSE) v Istanbule v roku 1999 a schôdze Rady ministrov OBSE v Porte v roku 2002, - so zreteľom na ukrajinskú iniciatívu "Nájsť riešenie prostredníctvom demokracie", ktorú predložil prezident Ukrajiny Viktor Juščenko 22. apríla 2005, - so zreteľom na vyhlásenie predsedníctva v mene Európskej únie z 18. septembra 2006 k "referendu" v Podnesterskom regióne Moldavskej republiky, - so zreteľom na článok 103 ods. 4 rokovacieho poriadku, A. keďže v Podnesterskom regióne Moldavska sa 17. septembra 2006 uskutočnilo "referendum", ktorého cieľom bola úplná nezávislosť regiónu a jeho možné zjednotenie s Ruskou federáciou, B. keďže medzinárodné spoločenstvo neuznalo ani toto "referendum" ani jeho výsledok, vzhľadom na to, že bolo usporiadané absolútne jednostranne represívnym režimom Podnesterska, čím sa zastavili možnosti dosiahnutia politického riešenia konfliktu v Moldavsku prostredníctvom rokovaní, ďalej vzhľadom na sugestívny charakter otázok, nedostatočné základné požiadavky pre slobodné a spravodlivé voľby, akými sú sloboda médií, sloboda zhromažďovania a politický pluralizmus, čo je považované za rozhodujúci prvok, ktorý predurčil výsledok referenda, C. keďže konflikt medzi separatistickou samosprávou Podnesterska a ústrednou vládou Moldavska výrazne prispel k nestabilite v celej krajine, D. keďže od roku 1992 prebiehajú rokovania o postavení Podnesterska v tzv. formáte 5 + 2, na ktorých sa zúčastňuje Moldavsko, Podnesterský región Moldavska, Rusko, Ukrajina a OBSE spolu s EÚ a USA ako pozorovateľmi, keďže tieto rokovania boli v apríli 2006 prerušené, E. keďže Európska únia nedávno podnikla dôležité kroky s cieľom posilniť svoju angažovanosť v Moldavskej republike a pri hľadaní riešenia podnesterského konfliktu tým, že vytvorila stále zastúpenie Komisie v Kišiňove, vymenovala zvláštneho splnomocnenca EÚ pre Moldavsko, ktorého úlohou je prispieť k trvalo udržateľnému vyriešeniu podnesterského konfliktu, a tým, že zriadila pohraničnú misiu EÚ pre Moldavsko a Ukrajinu (EUBAM), F. keďže podľa správy OSN z roku 2005 o ľudskom rozvoji je Moldavsko najchudobnejšou krajinou v Európe a situácia v Podnestersku tvorí hlavnú prekážku sociálneho a hospodárskeho rozvoja tejto krajiny; G. keďže Ruská federácia rozhodla začiatkom tohto roka o zákaze dovozu poľnohospodárskych výrobkov (vína, ovocia a zeleniny) z Moldavska a Gruzínska, čo výrazne narúša hospodársky rozvoj oboch krajín, H. keďže jednostranné hnutie za nezávislosť v Podnestersku, Južnom Osetsku a Abcházsku nepodporuje žiadna medzinárodná organizácia a keďže sa pod záštitou OBSE a OSN neustále vynakladá úsilie o obnovenie zvrchovanosti a územnej celistvosti Moldavska a Gruzínska; 1. jednoznačne odsudzuje hnutie v Podnesterskom regióne Moldavska, ktoré sa pokúša o dosiahnutie nezávislosti jednostranným spôsobom prostredníctvom usporiadania tzv. referenda; 2. vyzýva vládu Ruskej federácie, aby toto hnutie nepodporovala, a najmä aby nepodporovala usporadúvanie takýchto tzv. referend o nezávislosti regiónu; tiež vyzýva vládu Ruskej federácie, aby plne podporila multilaterálne úsilie o nájdenie riešenia konfliktov v tejto oblasti; ďalej vyzýva vládu Ruskej federácie, aby splnila záväzky, ktoré prijala v roku 1996 v Rade Európy a ktoré sa odrazili v rozhodnutiach samitu OBSE (Istanbul, 1999) a Rady ministrov (Porto, 2002) v súvislosti so stiahnutím ruských vojsk a zbraní z územia Moldavska; vyjadruje svoje obavy z nedostatočného pokroku v tejto otázke; 3. plne odmieta usporiadanie a výsledok "referenda" o nezávislosti Podnesterského regiónu Moldavska a jeho možné pristúpenie k Ruskej federácii, keďže je to v silnom rozpore s medzinárodne uznávanou zvrchovanosťou a územnou celistvosťou Moldavskej republiky a keďže represívny režim v Podnestersku neumožňuje slobodné vyjadrenie vôle občanov; 4. zdôrazňuje, že vyriešenie podnesterskej otázky je základným prvkom v podpore politickej stability a hospodárskeho rastu v Moldavskej republike a celom regióne; zdôrazňuje potrebu mierového riešenia konfliktu v súlade s Chartou a dohovormi OSN, vyhláseniami OBSE a s plným rešpektovaním zvrchovanosti a územnej celistvosti Moldavskej republiky v rámci jej medzinárodne uznaných hraníc; 5. vyzýva zúčastnené strany konfliktu, aby sa zdržali akýchkoľvek opatrení, ktoré by viedli k ďalšiemu vyostreniu situácie a aby sa okamžite vrátili k rokovaciemu stolu vo formáte 5+2 s cieľom dosiahnuť urýchlené a transparentné vyriešenie konfliktu; 6. žiada, aby Rada, členské štáty a Komisia pokračovali v poskytovaní plnej podpory politickému a mierovému riešeniu regionálnych konfliktov v tejto oblasti, ktorú EÚ zdieľa s Ruskou federáciou a naliehavo ich vyzýva k prerokovaniu týchto otázok na ich nasledujúcom stretnutí s prezidentom a vládou Ruskej federácie; 7. žiada vládu Moldavska, aby podnikla opatrenia na budovanie dôvery a predložila nové návrhy pre obyvateľov Podnesterska, a to poskytovaním pozitívnych podnetov, ktoré by viedli k plnej podpore mierového zjednotenia štátu, kde budú zaručené práva na používanie menšinového jazyka a právo na miestnu samosprávu; 8. odsudzuje pokračujúci útlak, prenasledovanie a zastrašovanie zástupcov nezávislých médií, mimovládnych organizácií a občianskej spoločnosti zo strany samozvaných orgánov Podnesterska; 9. ľutuje, že nedošlo k výraznému pokroku v rokovaniach EÚ v súvislosti s dohodou o zjednodušení vízových formalít a readmisnou dohodou s Moldavskom, žiada Radu a Komisiu, aby urýchlili proces, ktorý povedie k uzatvoreniu dohody o zjednodušení vízových formalít s Moldavskom a aby zabezpečili jej vykonávanie, považuje za nespravodlivé a diskriminačné, že podnesterskí občania, ktorí vlastnia ruský pas majú, v porovnaní s moldavskými občanmi, možnosť ľahšie cestovať do EÚ, čo prispieva k zvyšovaniu napätia v Podnesterskom regióne a je prekážkou vyriešenia konfliktu; 10. vyjadruje spokojnosť s rozhodnutím Ukrajiny z marca 2006 o uvalení nových colných predpisov na jej hranici s Podnesterskom v súlade s medzinárodným právom; 11. víta dobré výsledky, ktoré dosiahla pohraničná misia EUBAM, zriadená v marci 2005, na hranici medzi Moldavskom a Ukrajinou, ktorá zohráva dôležitú úlohu v boji s korupciou, nezákonným obchodom a pašovaním prostredníctvom zvyšovania transparentnosti a zriaďovania vhodných operačných a inštitucionálnych kapacít v Moldavsku s cieľom zabezpečiť účinnú kontrolu hraníc, čo by mohlo v konečnom dôsledku prispieť k vyriešeniu konfliktu v Podnestersku; 12. vyjadruje jednoznačnú a trvalú podporu úsiliu moldavského národa o nastolenie plne fungujúcej demokracie, právneho štátu a o rešpektovanie ľudských práv, čo je základným predpokladom pokračovania reforiem; 13. poveruje svojho predsedu, aby toto uznesenie postúpil Rade, Komisii, vláde a parlamentu Moldavska, vláde Rumunska, Ukrajiny, Ruskej federácie a USA, generálnemu tajomníkovi OBSE a generálnemu tajomníkovi Rady Európy. [1] Prijaté texty, P6_TA(2006)0099. --------------------------------------------------